HPT เล็งหั่นเป้ารายได้ปี 63 หลังโควิด-19 กระทบการขนส่งสินค้า
HPT เล็งหั่นเป้ารายได้ปี 63 หลังโควิด-19 กระทบการขนส่งสินค้า
HPT เล็งหั่นเป้ารายได้ปี 63 หลังโควิด-19 กระทบยอดขนส่งสินค้า
10 เม.ย. 2563

น.ส.นิจวรรณ เชาว์กิตติโสภณ กรรมการและผู้อำนวยการฝ่านการตลาด บริษัท โฮมพอตเทอรี่ จำกัด (มหาชน) หรือ HPT เปิดเผยว่า บริษัทเตรียมทบทวนเป้าหมายรายได้ในปีนี้จากเดิมที่คาดว่าจะเติบโต 25-30% เนื่องจากขณะนี้ไม่สามารถส่งออกสินค้าไปยังประเทศสหรัฐฯและยุโรปได้หลังติดปัญหาเรื่องการขนส่งที่ได้รับผลกระทบจากสถานการณ์การแพร่ระบาดของเชื้อไวรัสโควิด-19 ทำให้บริษัทต้องชะลอการส่งมอบสินค้าออกไปก่อนจนกว่าสถานการณ์จะดีขึ้น
ทั้งนี้ แนวโน้มผลการดำเนินงานในไตรมาส 1/63 คาดว่าน่าจะลดลงเมื่อเทียบกับช่วงเดียวกันของปีก่อน จากการส่งออกสินค้าเริ่มชะลอลง โดยผลกระทบเกิดขึ้นมาตั้งแต่เดือน ก.พ.-มี.ค.ที่ผ่านมา
ขณะที่ในช่วงวันหยุดสงกรานต์ในเดือน เม.ย.ของทุกปี ปกติบริษัทจะมีการปิดปรับปรุงเครื่องจักรเป็นเวลา 10 วัน เพื่อเตรียมพร้อมกลับมาเดินเครื่องผลิตได้เต็มประสิทธิภาพอีกครั้งหลังจากนั้น โดยปัจจุบันบริษัทมีออเดอร์รองรับการผลิตเต็มที่ตั้งแต่ต้นปีไปจนถึงเดือน พ.ค.63 และยังไม่มีแผนเพิ่มกำลังการผลิตในช่วงนี้ แต่จะผลิตตามออเดอร์ที่ได้รับมา เพื่อให้สอดคล้องกับสถานการณ์ปัจจุบัน
สำหรับบริษัทย่อย บริษัท เซ็นทรัล ฮอสพิแทลลิที จำกัด (CHL) ซึ่งเป็นผู้จำหน่ายสินค้ากลุ่มผลิตภัณฑ์เครื่องใช้และอุปกรณ์สำหรับโรงแรมและร้านอาหาร ที่ HPT ถือหุ้นในสัดส่วน 98% คาดว่ายอดขายโดยรวมน่าจะปรับตัวลดลง เนื่องจากปัจจุบันฐานลูกค้ากลุ่มโรงแรม ได้รับผลกระทบจากโควิด-19 ทำให้ต้องปิดกิจการชั่วคราว โดยสัดส่วนยอดขายสินค้าให้กับลูกค้ากลุ่มโรงแรมคิดเป็น 30% ของยอดขายรวม ขณะที่กลุ่มลูกค้าร้านอาหาร แม้มีการปิดพื้นที่นั่งรับประทานอาหาร แต่ยังสามารถขายสินค้าในรูปแบบเดลิเวอรี่ได้
อย่างไรก็ตาม CHL ก็ได้ปรับกลยุทธ์มาเน้นขายสินค้าในกลุ่มน้ำยาฆ่าเชื้อ และเจลแอลกอฮอล์ รวมถึงขายผ่านออนไลน์มากขึ้น แต่อย่างไรก็ตามยอดขายดังกล่าวคงชดเชยไม่ได้ทั้งหมด
โดยบริษัทเตรียมเดินหน้าลงทุนติดตั้งแผงโซลาร์รูฟท็อปบนหลังคาโรงงานผลิตเซรามิกในช่วงปลายปีนี้ เพื่อลดต้นทุนค่าไฟฟ้า โดยคาดจะใช้เงินลงทุนราว 18 ล้านบาท น่าจะทำให้บริษัทสามารถประหยัดค่าไฟฟ้าลงราว 80% จึงน่าจะส่งผลดีต่ออัตรากำไรสุทธิปรับตัวดีขึ้น คาดน่าจะเห็นภาพชัดเจนได้ตั้งแต่ต้นปีหน้าเป็นต้นไป
 
 
 